32012D0363
L 176/70
SLUŽBENI LIST EUROPSKE UNIJE
PROVEDBENA ODLUKA KOMISIJE
od 4. srpnja 2012.
o omogućavanju državama članicama produljenja privremenih odobrenja za nove aktivne tvari biksafen, Candida oleophila soj O, fluopiram, halosulfuron, kalijev jodid, kalijev tiocijanat i spirotetramat
(priopćena pod brojem dokumenta C(2012) 4436)
(Tekst značajan za EGP)
(2012/363/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 1. četvrti podstavak,
uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (2), a posebno njezin članak 80. stavak 1. točku (a),
budući da:
(1)
U skladu s člankom 80. stavkom 1. točkom (a) Uredbe (EZ) br. 1107/2009, Direktiva 91/414/EEZ nastavlja se primjenjivati na aktivne tvari za koje je prije 14. lipnja 2011. donesena odluka u skladu s člankom 6. stavkom 3. Direktive 91/414/EEZ.
(2)
U skladu s člankom 6. stavkom 2. Direktive 91/414/EEZ, Ujedinjena Kraljevina je u listopadu 2008. primila zahtjev društva Bayer CropScience AG za uvrštenje aktivne tvari biksafena u Prilog I. Direktivi 91/414/EEZ. Odlukom Komisije 2009/700/EZ (3) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(3)
U skladu s člankom 6. stavkom 2. Direktive 91/414/EEZ, Ujedinjena Kraljevina je u srpnju 2006. primila zahtjev društva Bionext SPRL za uvrštenje aktivne tvari Candida oleophila soja O u Prilog I. Direktivi 91/414/EEZ. Odlukom Komisije 2007/380/EZ (4) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(4)
U skladu s člankom 6. stavkom 2. Direktive 91/414/EEZ, Njemačka je u lipnju 2008. primila zahtjev društva Bayer CropScience AG za uvrštenje aktivne tvari fluopirama u Prilog I. Direktivi 91/414/EEZ. Odlukom Komisije 2009/464/EZ (5) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(5)
U skladu s člankom 6. stavkom 2. Direktive 91/414/EEZ, Italija je u svibnju 2005. primila zahtjev društva Nissan Chemical Europe SARL za uvrštenje aktivne tvari halosulfurona u Prilog I. Direktivi 91/414/EEZ. Odlukom Komisije 2006/586/EZ (6) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(6)
U skladu s člankom 6. stavkom 2. Direktive 91/414/EEZ, Nizozemska je u rujnu 2004. primila zahtjev društva Koppert Beheer BV za uvrštenje aktivne tvari kalijevog jodida u Prilog I. Direktivi 91/414/EEZ. Odlukom Komisije 2005/751/EZ (7) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(7)
U skladu s člankom 6. stavkom 2. Direktive 91/414/EEZ, Nizozemska je u rujnu 2004. primila zahtjev društva Koppert Beheer BV za uvrštenje aktivne tvari kalijevog tiocijanata u Prilog I. Direktivi 91/414/EEZ. Odlukom Komisije 2005/751/EZ potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(8)
U skladu s člankom 6. stavkom 2. Direktive 91/414/EEZ, Austrija je u listopadu 2006. primila zahtjev društva Bayer CropScience AG za uvrštenje aktivne tvari spirotetramata u Prilog I. Direktivi 91/414/EEZ. Odlukom Komisije 2007/560/EZ (8) potvrđeno je da je dokumentacija cjelovita i da se može smatrati da načelno udovoljava zahtjevima u pogledu podataka i informacija iz Priloga II. i Priloga III. toj Direktivi.
(9)
Potvrda o cjelovitosti dokumentacije bila je potrebna kako bi se omogućilo njezino detaljno razmatranje i kako bi se državama članicama omogućilo izdavanje privremenih odobrenja za razdoblja do najviše tri godine za sredstva za zaštitu bilja koja sadrže predmetne aktivne tvari, uz ispunjavanje uvjeta utvrđenih u članku 8. stavku 1. Direktive 91/414/EEZ, a posebno uvjeta koji se odnose na detaljnu ocjenu aktivnih tvari i sredstava za zaštitu bilja u svjetlu zahtjeva utvrđenih tom Direktivom.
(10)
U skladu s odredbama članka 6. stavka 2. i 4. Direktive 91/414/EZ, za te su aktivne tvari, za načine uporabe koje su predložili podnositelji zahtjeva, ocijenjeni učinci na zdravlje ljudi i na okoliš. Države članice izvjestiteljice dostavile su Komisiji nacrte svojih izvješća o ocjeni 16. prosinca 2009. (biksafen), 5. veljače 2008. (Candida oleophila soj O), 30. kolovoza 2011. (fluopiram), 30. ožujka 2008. (halosulfuron), 27. srpnja 2007. (kalijev jodid i kalijev tiocijanat) i 29. travnja 2008. (spirotetramat).
(11)
Nakon što su države članice izvjestiteljice dostavile nacrte izvješća o ocjeni, utvrđeno je da je potrebno od podnositelja zahtjeva zatražiti dodatne informacije, a od država članica izvjestiteljica zatražiti da te informacije pregledaju i dostave svoju ocjenu. Stoga je pregled dokumentacije još uvijek u tijeku, a ocjenjivanje neće biti moguće dovršiti u roku predviđenom u Direktivi 91/414/EEZ, u vezi s odlukama Komisije 2010/457/EU (9) (Candida oleophila soj O, kalijev jodid i kalijev tiocijanat) i 2010/671/EU (10) (spirotetramat).
(12)
Budući da dosadašnje ocjenjivanje nije otkrilo razlog za neposrednu zabrinutost, državama članicama bi u skladu s odredbama članka 8. Direktive 91/414/EEZ trebalo dati mogućnost produljenja privremenih odobrenja izdanih za sredstva za zaštitu bilja koja sadrže predmetne aktivne tvari, i to na razdoblje od 24 mjeseca, kako bi se omogućio nastavak ocjenjivanja dokumentacije. Očekuje se da će postupak ocjenjivanja i odlučivanja s obzirom na odluku o mogućem odobrenju biksafena, Candida oleophila soja O, fluopirama, halosulfurona, kalijevog jodida, kalijevog tiocijanata i spirotetramata u skladu s člankom 13. stavkom 2. Uredbe (EZ) br. 1107/2009 biti završen u roku od 24 mjeseca.
(13)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Države članice smiju produljiti privremena odobrenja sredstava za zaštitu bilja koja sadrže aktivne tvari biksafen, Candida oleophila soj O, fluopiram, halosulfuron, kalijev jodid, kalijev tiocijanat ili spirotetramat na razdoblje koje završava najkasnije 31. srpnja 2014.
Članak 2.
Ova Odluka istječe 31. srpnja 2014.
Članak 3.
Ova je Odluka upućena državama članicama.
Sastavljeno u Bruxellesu 4. srpnja 2012.